Gosbertus Nevernensis ecclesiæ episcopus. Notum fieri volumus cunctis ecclesiæ fidelibus, presentibus scilicet et futuris, quoniam petiit a nobis quidam fidelium nostrorum, Siguinus nomine, ut illi et uxori suæ Hilariæ, et duobus filiis suis Siguino et Udoni aliquid ex terra Sancti Cyrici sub firmitatis scripto concederemus; cujus petitionibus adquiescentes concessimus illi et uxori suæ prefatisque filiis, in pago Nevernensi et in villa Artado, terram de potestate Sancti Cyrici, quam Arbaldus clericus olim nostro dono tenuit cum omnibus quæ ad hanc recte pertinere videntur. In pago etiam Autissiodorensi concessimus illis terram similiter Sancti Cyrici, quæ est in villa Patriniaco, cum capella in honore Sancti Baudesii consecrata, et his quæ ad eam pertinere videntur, sicut ipse Arbaldus eamdem terram tenere visus fuit, eo tenore ut quamdiu isdem Siguinus et predicti hæredes ejus nostrum senioratum et nostrorum successorum habuerint, et eam deservierint, sine censu prefatam terram teneant et possideant, sed tantum nonas et decimas, sicut consuetudo est, annuatim reddant. Si vero hanc terram deservire nullo modo potuerint, ex eadem terra solidos decem festivitate Sancti Cyrici omnibus annis reddere studeant et quieto ordine teneant et possideant, prefatæque nonæ et decimæ huic matri ecclesiæ omni tempore reddantur; quod si ex predicto censu neglegentes fuerint duplicatum eum componant, et ideo hanc terram a nobis sibi concessam non perdant. Et ut melius credatur et diligentius conservetur, manu propria illis hanc firmitatis chartam confirmavimus, et canonicorum nostrorum manibus confirmari jussimus. Gosbertus, humilis episcopus, subscripsi. Addo, archiclavus; Dodo archidiaconus; Unbertus presbyter; Luinus decanus, Romaldus, Guido presbyter, Gozselmus presbyter, Hildefredus presbyter, Bertradus presbyter, Hildegerius presbyter, Hildradus presbyter, Teterius diaconus, Erbertus diaconus, Adalgaudus diaconus, Girardus diaconus, Randuinus subdiaconus, Guillelmus subdiaconus, Ricardus subdiaconus, Garnerius clericus, Abbo clericus, Roclinus, Gislebertus diaconus datavit in vicem Teterii. Anno II regnante Lothario rege in mense aprili.